钦定古今图书集成/明伦汇编/氏族典/第257卷 > 王恭
## 钦定古今图书集成/明伦汇编/氏族典/第257卷 > 王恭

按《晋书王恭传》：“恭字孝伯，光禄大夫蕴子，定皇后之
兄也。少有美誉，清操过人，自负才地高华，恒有宰辅
之望。谢安常曰：‘王恭人地，可以为将来伯舅’。起家为
佐著作郎，叹曰：‘仕官不为宰相，才志何足以骋’！因以
疾辞。俄为秘书丞，转中书郎。未拜，遭父忧。服阕，除吏
部郎，历建威将军。太元中，为丹阳尹，迁中书令，领太”
子詹事。其后帝将擢时望以为藩屏，乃以恭为都督兖青冀幽并徐州晋陵诸军事、平北将军、兖青二州
刺史、假节，镇京口。恭表让军号，改前将军。慕容垂入
青州，恭御之失利，降号辅国将军。及帝崩，以恭为安
北将军，不拜。乃谋诛王国宝，抗表京师。王珣请收国
宝赐死，恭乃还。又上表讨王愉、司马尚之，朝廷使元
显等击恭，恭败，奔桓元，至长塘湖，湖浦尉收送京师，
斩之。恭美姿仪，人皆爱悦，或目之云：“濯濯如春月柳。”
尝被鹤氅裘，涉雪而行。孟昶窥见之，叹曰：“此真神仙
中人也。”桓元执政，上表理恭，诏赠侍中、太保，谥曰忠
简。